Die Lions (tussen 1998 en 2006 bekend as die Cats) is 'n Suid-Afrikaanse rugbyunie wat as 'n konsessie aan die Superrugby-kompetisie deelneem. Hulle het aanvanklik nie veel sukses in hierdie kompetisie behaal nie en het vyf keer heel onder aan die punteleer geëindig (in 1998, 2003, 2004 en 2008. Hulle het egter ook al daarin geslaag om drie keer tot die halfeindronde deur te dring (in 2000 en 2001 en 2018). Die huidige kaptein van die span is Elton Jantjies. Die Lions speel in rooi en wit uitrusting en word tans deur Emirates geborg. Die span het op 'n stadium relegasie van die Super 14 in die gesig gestaar na 'n hofbevel waarin beslis is dat die Southern Spears die Suid-Afrikaanse span wat die swakste vaar in die kompetisie in 2006, sal vervang. Die Spears en die Suid-Afrikaanse Rugbyunie het egter 'n skikking bereik. In die skikking, wat op 16 November 2006 aangekondig is, is bepaal dat die Spears in 'n finansiële verknorsing sit en hul saak laat vaar het. Dit het die Lions verseker van 'n plek in die 2007-seisoen.